केजरीवाल बोले- पंजाब-दिल्ली में फ्री, हरियाणा को भी मिलनी चाहिए; इसी पर चुनाव लड़ेंगे
हरियाणा में आम आदमी पार्टी (AAP) ने बिजली आंदोलन शुरू कर दिया। दिल्ली के मुख्यमंत्री और पार्टी के राष्ट्रीय संयोजक अरविंद केजरीवाल ने इस आंदोलन की शुरुआत करते हुए कहा कि पंजाब, दिल्ली में फ्री बिजली मिल रही है तो हरियाणा के लोगों को भी बिजली फ्री ही मिलनी चाहिए।
हरियाणा में आम आदमी पार्टी (AAP) ने बिजली आंदोलन शुरू कर दिया है। रविवार को दिल्ली के मुख्यमंत्री और पार्टी के राष्ट्रीय संयोजक अरविंद केजरीवाल ने पंजाब के CM भगवंत मान के साथ पंचकूला में इसकी शुरूआत की। इस मौके केजरीवाल ने कहा कि पंजाब और दिल्ली में फ्री बिजली मिल रही है तो हरियाणा के लोगों को भी इसका लाभ मिलना चाहिए।
उन्होंने कहा कि दिल्ली में भी चुनाव से पहले बिजली के मुद्दे पर लड़े थे, परिणाम आपके सामने है। पंजाब में भी बिजली आंदोलन के साथ ही चुनाव लड़ा और मान साहब की सरकार बनाई। कार्यकर्ताओं से केजरीवाल ने कहा कि दिल्ली, पंजाब के बाद हरियाणा में भी इसी फार्मूले के साथ चुनाव लड़ा जाएगा। 
दिल्ली का दिया उदाहरण
अरविंद केजरीवाल ने कहा कि मैंने शीला दीक्षित की सरकार के खिलाफ बिजली को लेकर आंदोलन किया। लोगों ने चुनाव में जिता दिया और 49 दिन की सरकार बन गई। इतने दिनों में ही हमने बिल जीरो कर दिया। इकसे बाद 67 सीटें आ गईं। सरकार बन गई। आज हम दिल्ली के साथ बिजली के मुद्दे को लेकर पंजाब में भी सरकार बना चुके हैं। अब हरियाणा की बारी है।
8 घंटे के लगते हैं बिजली कट
केजरीवाल ने कहा कि मैं खुद हरियाणा का रहने वाला हूं। मेरे रिश्तेदार, दोस्त-यार यहीं के हैं। ये लोग मुझसे मिलने के लिए दिल्ली आते रहते हैं। वह बताते हैं कि हरियाणा में बिजली की बहुत समस्या है। बिजली के पावर कट लगते हैं। कोई कहता है कि छह घंटे के लगते हैं। कोई कहता है आठ घंटे लगते हैं। बीजेपी के एक नेता ने अभी ट्वीट किया है कि गुरुग्राम में आठ घंटे के कट लगते हैं। दिल्ली में एक घंटे का भी कट नहीं लगता है। बिजली का हरियाणा में बिल भी ज्यादा आता है।
300 यूनिट के लिए वसूल रहे 1500 से ज्यादा
केजरीवाल ने कहा कि हरियाणा सरकार लोगों से 200 यूनिट बिजली खपत करने पर 1200 और 300 यूनिट ज्यादा खर्च करने पर 15 सौ रुपए से अधिक बिल वसूल रही है। जबकि पंजाब में 300 यूनिट बिल आने पर जीरो आता है। दिल्ली सरकार ने 200 यूनिट बिजली खर्च करने पर बिजली का बिल जीरो किया हुआ है।